Polisie soek hulp om veediewe vas te trek | Netwerk24
Deur Cara-Lee Dorfling 23 Mei 2019 18:17
Die vyf skape, met hul pote nog vasgebind, wat deur veediewe agtergelaat is. Foto: Verskaf
Altesaam 31 merino's is tussen Dinsdag en Woensdag op 'n plaas langs die R329 tussen Wolwefontein en Steytlerville in die Oos-Kaap gesteel.
Die skape is glo na 'n buurplaas aangejaag en daar in voertuie gelaai.
Vyf skape, wat aan dieselfde boer behoort, is later met hul pote vasgebind op die plaas gekry.
Kapt. Gerda Swart, polisiewoordvoerder, sê veediefstal het sedert Januarie in die Uitenhage-polisiegebied toegeneem.
Sy sê die veediefstaleenheid ondersoek tans ook verskeie sake in dieselfde gebied, waartydens groot getalle vee gesteel is.
Die polisie doen dringend 'n beroep op die gemeenskap om met inligting na vore te kom wat tot die inhegtenisneming van veediewe kan lei.
Brig. Ronald Koll, waarnemende bevelvoerder van die Uitenhage-polisiegebied, het weer die publiek gewaarsku dat die koop van gesteelde vee 'n misdaad is en kopers sal vervolg word.
Koll het ook 'n beroep op vee-eienaars gedoen om waaksaam vir veediewe te wees.
Enigeen met inligting oor veediefstal in die Uitenhage-polisiegebied kan die veediefstaleenheid bel by 079 896 9521 of 079 896 7363, of kapt. Gary du Randt, eenheidbevelvoerder, by 082 958 9099 bel.